農圃歌
作者：陸游
朝代：宋

paragraphs: 我不如老農，占地畝一鍾。
東作雖有時，力耕在茲冬。
張燈觀夜織，高枕聽晨舂。
時時喚鄰里，旨蓄亦可供。
我不如老圃，父子日相從。
一鉏萬事足，不求定遠封。
春泥剪綠韭，秋雨畦青菘。
放筯有餘味，豈不烹噞喁。
乃者半年病，清鏡滿衰容。
塵生一䩫屐，壁倚一枝筇。
惟有呻吟聲，和合床下蛩。
青燈照兀兀，布衲聊自縫。